सुवासले जोगाए प्रिमियर गल्फ उपाधि
डिफेन्डिङ च्याम्पियन सुवास तामाङले सूर्य नेपाल प्रिमियर गल्फ च्याम्पियनसिपको उपाधि रक्षा गरेका छन् ।
काठमाडौँ — डिफेन्डिङ च्याम्पियन सुवास तामाङले सूर्य नेपाल प्रिमियर गल्फ च्याम्पियनसिपको उपाधि रक्षा गरेका छन् ।सुवासले शुक्रबार भुवन नगरकोटी र नीरज तामाङलाई दुई स्ट्रोकले हराएर उपाधि जिते । ४ अन्डर ६८ को कार्ड बनाएका सुवासले समग्रमा १६ अन्डर २ सय ७२ स्कोरसहित ट्रफी उचाले । प्रोफेसनल खेलाडी बनेपछि सुवासको यो पहिलो उपाधि हो । उनले २ लाख ७५ हजार रुपैयाँ प्राप्त गरे । सूर्य नेपाल गल्फ टुरमा सुवासको यो समग्रमा छैटौं उपाधि हो ।समग्रमा १४ अन्डर २ सय ७४ को स्कोरमा नीरज र भुवनले संयुक्त दोस्रो स्थान ओटगेका थिए । नीरजले ५ अन्डर ६७ र भुवनले ३ अन्डर ६९ को स्कोर बनाए । उनीहरूले जनही १ लाख ४८ हजार ५ सय रुपैयाँ पुरस्कार पाए । दिनेश प्रजापति १ अन्डर ७१ सहित समग्रमा १२ अन्डर २ सय ७६ को स्कोरमा चौथो भए । उनले १ लाख २ हजार जिते ।समग्रमा ६ अन्डर २ सय ८२ को नतिजामा तोरणविक्रम शाही पाँचौं भएर ८८ हजार जिते । उनले इभन पार ७२ मा खेल सके । २ अन्डर २ सय ८६ को स्कोरमा छैटौं भएका सञ्जय लामाले शुक्रबारको खेल २ अन्डर ७० मा टुंग्याए । उनले ८० हजार पुरस्कार हात पारे ।समग्रमा इभन पार २ सय ८८ सहित टंकबहादुर कार्की र जयराम श्रेष्ठ सातौं भए । टंकले ३ अन्डर ६९ र जयरामले ४ ओभर ७६ मा खेल सके । उनीहरूले जनही ७१ हजार ५ सय पाए । समग्रमा १ ओभर २ सय ८९ को स्कोरमा रवि खड्का नवौं र ६ ओभर २ सय ९४ सहित रामे मगर दसौं भए । रविले शुक्रबार ३ अन्डर ६९ र रामेले २ ओभर ७४ मा खेल सकेका थिए । रविले ६४ हजार र रामेले ५९ हजार पाए ।एमेच्योरतर्फ ८ अन्डर २ सय ८० को स्कोरमा विजय श्रेष्ठलाई दुई स्ट्रोकले हराएर सद्भाव आचार्यले उपाधि जिते । उनले १ ओभर ७३ को स्कोर बनाए । १ अन्डर ७१ खेल्दै विजय समग्रमा ६ अन्डर २ सय ८२ सहित दोस्रो भए । समग्रमा २ अन्डर २ सय ८६ को स्कोरमा तेन्जिङ पाल्देन तेस्रो भए । उनले‌ २ अन्डर ७० खेले ।अन्तिम दिनको सुरुआत गर्दा सुवास र भुवनबीच कडा प्रतिस्पर्धा चल्यो । दोस्रो होलको बोगीविरुद्ध पहिलो र तेस्रो होलको बर्डीले सुवासले फ्रन्टनाइन १ अन्डर ३५ मा सके । भुवनले दोस्रो र आठौं होलमा एक–एक शट खेर फाले भने तेस्रो, छैटौं, सातौं र नवौं होलमा बर्डी प्रहार गरे । फ्रन्टनाइन २ अन्डर ३४ मा सके । त्यो खेल सकिँदा सुवास र भुवन कुल १३ अन्डरको स्कोरमा बराबरीमा थिए ।यसपछि दसौं होलमा भुवनले उत्कृष्ट चिप पटमा बर्डी प्रहार गरेर एक स्ट्रोकको अग्रता बनाए । ११ औं होलमा सुवासको टी सट पानीमा खस्यो । यो होलमा उनले बोगी खेपे । भुवनले भने बर्डी प्रहार गर्दै २ स्ट्रोकको अग्रता बनाए । तर यो अग्रता सुवासले १२ औं होलमा एक स्ट्रोकमा झारे । सुवासले उत्कृष्ट चिप गर्दै इगलको सफलता प्राप्त गरे । भुवनले भने बर्डी प्रहार गरे । यसपछिका ४ होलमा दुवैले बराबरी खेले ।एक स्ट्रोकले अगाडि रहेका भुवनको लागि १७ औं होल हारको कारण बन्यो । उनको अप्रोच शट रूखमुनि पुग्यो र डबल बोगी खेपे । सुवासले पार बचाउँदै एक स्ट्रोकको अग्रता बनाए । अन्तिम होलमा बर्डी प्रहार गर्दै सुवासले २ स्ट्रोकले उपाधि जिते । उनले ब्याकनाइन ३ अन्डर ३३ मा र भुवनले १ अन्डर ३५ मा पूरा गरे ।नीरजले सातौं होलको बर्डीले फ्रन्टनाइन १ अन्डर ३५ मा सकाए । यसपछि १०, १२, १४ र १८ औं होलको बर्डीले ब्याकनाइन ४ अन्डर ३२ मा पूरा गर्दै बोगी फ्री स्कोर कार्ड बनाए ।पुरस्कार राशिको आधारमा सिजनकै ठूलो प्रतियोगितामा १५ लाख ५० हजार पुरस्कार राशि प्रदान गरिएको थियो ।यो सिजनको कुल आठ प्रतियोगितामध्ये एमेच्योर सद्भाव आचार्यले दुई तथा प्रो दिनेश प्रजापति, शुक्रबहादुर राई, भुवन नगरकोटी, रवि खड्का, नीरज तामाङ र सुवास तामाङले एक–एक उपाधि जितेका छन् ।विजयी खेलाडीलाई प्रायोजक सूर्य नेपाल प्रालिका म्यानेजिङ डिरेक्टर रवि रायवरम र एनपीजीएका अध्यक्ष रवीन्द्रमान श्रेष्ठले पुरस्कार वितरण गरे । सूर्य नेपाल प्रिमियर गल्फको प्रो एम शनिबार हुनेछ ।